KOMISIJOS REGLAMENTAS (ES) Nr. 1260/2009
2009 m. gruodžio 18 d.
iš dalies keičiantis Tarybos reglamento (EB) Nr. 517/94 dėl tekstilės gaminių, kuriems netaikomos dvišalės sutartys, protokolai ar kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių I, II, IV ir VI priedus
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1994 m. kovo 7 d. Tarybos reglamentą (EB) Nr. 517/94 dėl tekstilės gaminių, kuriems netaikomos dvišalės sutartys, protokolai ar kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių (1), ypač į jo 28 straipsnį,
kadangi:
(1)
2009 m. gruodžio 31 d. baigia galioti dvišalis susitarimas dėl tekstilės su Baltarusijos Respublika, taikomas 2009 m. prekybai. Su Baltarusija nepavyko rasti bendro sutarimo atnaujinti šį susitarimą. Baltarusija kuria muitų sąjungą su Rusija ir Kazachstanu ir nesvarsto galimybės ES tekstilės ir drabužių eksportui toliau taikyti lengvatines patekimo į Baltarusijos rinką sąlygas. Todėl laikoma tikslinga įtraukti Baltarusiją į Reglamento (EB) Nr. 517/94 taikymo sritį. Todėl Reglamentą (EB) Nr. 517/94 reikėtų atitinkamai iš dalies pakeisti.
(2)
1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (2) pakeitimai taip pat turi poveikio tam tikriems Reglamento (EB) Nr. 517/94 I priede nurodytiems kodams.
(3)
Šiame reglamente numatytos priemonės atitinka pagal Reglamento (EB) Nr. 517/94 25 straipsnį įsteigto Tekstilės komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 517/94 I, II, IV ir VI priedai iš dalies keičiami taip, kaip nurodyta šio reglamento priede.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Jis taikomas nuo 2010 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. gruodžio 18 d.